Rassisme: Waarom nou? | Netwerk24
Rassisme: Waarom nou?
Deur James Young, Pretoria 18 Mei 2016 00:00
Die stelling van dr. Albertina Luthuli, die dogter van Albert Luthuli, in Rapport, dat "Swart-op-wit-rassisme nie bestaan nie", is 'n mite.
Waaroor ek wel met haar saamstem, is dat as ons nie rassisme vernietig nie, dit ons gaan vernietig.
Waarom het rassisme skielik met soveel energie na die oppervlak gekom in 'n jaar waar daar 'n verkiesing op hande is? En wie speel hierdie kaart vir politieke gewin?
Dit is al wat die regering van die dag nog het om hul kiesers mee te beïndruk: die rassekaart. Dit moet dien as kamoeflering vir hul mislukkings van die afgelope 22 jaar.
Luthuli is reg as sy sê dat die ongeregtigheid van die verlede nie in 22 jaar uitgewis kan word nie. Waaroor sy niks sê nie, is die gebrek aan progressiewe vordering wat die regering in hierdie tydperk gemaak het om versoening aan te help.
Armoede is die oorsprong van soveel diskoerse sedert 1994.
Hoe het die regering verdeling van rykdom verstaan?
'n Klompie "vet katte" wat oornag miljoenêrs geword het deur die staatskas te plunder óf deur vergrype óf deur korrupsie?
Watter aandeel het rassisme en apartheid hierin gehad?
Die regering se onvermoë om welvaart vir die landsburgers te skep word nou aan die klok van rassisme gehang.
Op tersiêre gebied, op sportgebied en selfs op sosio-ekonomiese gebied moet wetgewing nou afgedwing word om hul kiesers met die woord "transformasie" te beïndruk.
Dit op sigself onderstreep bloot hul mislukkings.
Dit is waarskynlik makliker gesê as gedoen, maar ek dink swart mense moet hul diverse komplekse besweer.
"Wit" wil nie oor hulle regeer nie. "Wit" is steeds die gom wat hierdie korrupte land en sy ekonomie aanmekaar hou.
"Swart" is die groepering wat die hand van vriendskap en vergifnis moet uitsteek.
"Wit" sal dit aanneem.
Ons gemeenskaplike doel moet steeds wees om 'n leefbare omgewing vir ons en ons kinders te skep – ongeag van kleur.
Mense soos dr. Albertina Luthuli en die skrywer en rolprentmaker ­Gillian Schutte moet ook hieraan meedoen. Ons het genoeg van mense gehad wat voortdurend net die kookpot wil roer.